ดาวโจนส์ปิดบวก 9.37 จุด
ดาวโจนส์ตลาดหุ้นนิวยอร์กปิดบวก หลังนักลงทุนคลายกังวล&nbsp; ข้อมูลเศรษฐกิจสหรัฐสดใส
23 เม.ย. 2553

ดาวโจนส์ตลาดหุ้นนิวยอร์กปิดบวก หลังนักลงทุนคลายกังวล  ข้อมูลเศรษฐกิจสหรัฐสดใส
ดัชนีเฉลี่ยอุตสาหกรรมดาวโจนส์ปิดบวก 9.37 จุด หรือ 0.08% แตะที่ 11,134.29 จุด ดัชนี S&amp;P 500 ขยับขึ้น 2.73 จุด หรือ 0.23% ปิดที่ 1,208.67 จุด และดัชนี Nasdaq ปรับตัวขึ้น 14.46 จุด หรือ 0.58% ปิดที่ 2,519.07 จุด
ปริมาณการซื้อขายในตลาดหุ้นนิวยอร์กมีอยู่ราว 2 ต่อ 1 มีจำนวนหุ้นบวกมากกว่าหุ้นลบในอัตราส่วน 2 ต่อ 1
นักวิเคราะห์จากบริษัท วีเดน แอนด์ โค ในกรุงนิวยอร์ก กล่าวว่า ตลาดหุ้นนิวยอร์กดีดตัวขึ้นหลังจากสมาคมนายหน้าอสังหาริมทรัพย์แห่งชาติของสหรัฐรายงานว่า ยอดขายบ้านมือสองเดือนมี.ค.พุ่งขึ้น 6.8% แตะที่ 5.35 ล้านยูนิต เนื่องจากชาวอเมริกันใช้ประโยชน์จากโครงการลดหย่อนภาษีสำหรับผู้ซื้อบ้าน
ขณะที่กระทรวงแรงงานสหรัฐรายงานว่า จำนวนผู้ขอรับสวัสดิการว่างงานครั้งแรกลดลง 24,000 ราย มาอยู่ที่ระดับ 456,000 รายในสัปดาห์ที่ผ่านมา ซึ่งใกล้เคียงกับที่นักวิเคราะห์คาดการณ์ไว้ที่ 455,000 ราย
นอกจากนี้ นักลงทุนยังขานรับโอบามาที่ไม่ได้ระบุถึงการใช้มาตรการเข้มงวดต่อภาคการเงิน โดยโอบามากล่าวสุนทรพจน์ที่วิทยาลัยคูเปอร์ ยูเนียน เมื่อคืนนี้ตามเวลาประเทศไทยว่า เศรษฐกิจสหรัฐกำลังฟื้นตัว แต่รัฐบาลจำเป็นต้องใช้มาตรการเชิงรุกเพื่อช่วยเหลือคนว่างงานหลายล้านคน นอกจากนี้ โอบามายังตำหนิหลายบริษัทในวอลล์สตรีทที่มีส่วนทำให้เศรษฐกิจสหรัฐเข้าสู่ภาวะถดถอย และในโอกาสนี้โอบามาได้เรียกร้องอุตสาหกรรมการเงินให้สนับสนุนการปฏิรูปด้านกฏระเบียบ พร้อมกับเรียกร้องให้สมาชิกสภานิติบัญญัติอนุมัติกฏหมายปฏิรูปการเงินที่ทางวุฒิสภากำลังพิจารณาอยู่ในขณะนี้ด้วย
สำหรับข้อเสนอในแผนการปฏิรูปภาคการเงินของคณะทำงานโอบามานั้น มีจุดมุ่งหมายที่จะสกัดกั้นแนวคิดที่ว่าสถาบันการเงินบางแห่ง "มีขนาดใหญ่เกินกว่าจะปล่อยให้ล้มละลายได้" และป้องกันไม่ให้มีการฟื้นฟูกิจการแบบที่ทำกับบริษัท AIG ขึ้นอีก นอกจากนี้ ยังมีเป้าหมายที่จะยุติการปล่อยกู้จำนองบ้านและบัตรเครดิตที่เอารัดเอาเปรียบผู้บริโภค และตรวจสอบการซื้อขายตราสารอนุพันธ์นอกตลาดที่มีวงเงิน 450 ล้านล้านดอลลาร์ เพราะการค้าตราสารอนุพันธ์แบบนี้ทำให้วิกฤติการเงินมีขนาดขยายใหญ่ขึ้นมาก
อย่างไรก็ตาม ภาวะการซื้อขายในตลาดหุ้นนิวยอร์กยังคงซบเซาเนื่องจากนักลงทุนส่วนใหญ่วิตกกังวลเกี่ยวกับปัญหาหนี้สินของกรีซ รวมถึงต้นทุนการประกันหนี้ของกรีซที่พุ่งขึ้นแตะระดับสูงสุดเป็นประวัติการณ์หลังสหภาพยุโรประบุว่ากรีซมียอดขาดดุลงบประมาณเพิ่มขึ้นจำนวนมากในปีที่แล้ว นอกจากนี้ นักลงทุนวิตกกังวลมากขึ้นเมื่อมูดี้ส์ อินเวสเตอร์ส เซอร์วิส ปรับลดอันดับความน่าเชือถือของกรีซ 
นักลงทุนจับตาดูข้อมูลเศรษฐกิจที่สำคัญของสหรัฐในวันศุกร์ โดยสหรัฐจะเปิดเผยยอดสั่งซื้อสินค้าคงทนเดือนมี.ค. และยอดขายบ้านใหม่เดือนมี.ค.